KIRJALLINEN KYSYMYS E-0237/00 esittäjä(t): Charles Tannock (PPE-DE) komissiolle. Alusten tarkastaminen.



Virallinen lehti nro 330 E , 21/11/2000 s. 0108 - 0108



KIRJALLINEN KYSYMYS E-0237/00 esittäjä(t): Charles Tannock (PPE-DE) komissiolle (7. helmikuuta 2000) Aihe: Alusten tarkastaminen Mitä toimia on toteutettu sen varmistamiseksi, että kaikki jäsenvaltiot noudattavat 19. kesäkuuta annetun neuvoston direktiivin 95/21/EY(1) 5 artiklan mukaisia velvoitteitaan ja varmistavat, että vähintään 25 prosenttia niiden satamiin saapuvista aluksista tarkastetaan? Aiotaanko alusten rakenteellisten tarkastusten määrää lisätä etenkin, jos alukset purjehtivat sellaisen valtion lipun alla, joka ei ole toistaiseksi hoitanut kunnolla kansainvälisiä velvoitteitaan tällä alalla? (1) EYVL L 157, 7.7.1995, s. 1. Loyola de Palacion komission puolesta antama vastaus (22. maaliskuuta 2000) Komissio seuraa jäsenvaltioiden alustarkastusten kehittymistä kentällä. Alusturvallisuutta, saastumisen ehkäisemistä ja alusten asumis- ja työskentelyolosuhteita koskevien kansainvälisten standardien soveltamisesta yhteisön satamia käyttäviin ja jäsenmaiden lainkäyttövaltaan kuuluvilla vesillä purjehtiviin aluksiin (satamavaltioiden suorittama valvonta) 19. kesäkuuta 1995 annetun neuvoston direktiivin 95/21/EY(1) 5 artiklassa säädetään, että vähintään 25 prosenttia yhteisön satamissa käyvistä yksittäisistä aluksista tarkastetaan satamassa. Tämän vaatimuksen noudattamista voidaan arvioida vasta riittävän ajan (vähintään vuoden) kuluttua siitä, kun direktiivi on saatettu osaksi kansallista lainsäädäntöä. Direktiivin 95/21/EY saattaminen osaksi kansallista lainsäädäntöä on viivästynyt, minkä vuoksi myös tämän määrällisen vaatimuksen noudattamisen arviointi jäsenvaltioissa on viivästynyt. Tällä hetkellä kaikki jäsenvaltiot Italiaa lukuun ottamatta ovat saattaneet direktiivin 95/21/EY säädökset osaksi omaa lainsäädäntöään. Yhteisöjen tuomioistuin on antanut asiassa Italialle tuomion 24. marraskuuta 1999. Samaa jäsenvaltiota vastaan on käynnistetty myös toinen rikkomisesta johtuva menettely, koska se ei ole noudattanut tuomioistuimen päätöstä. Komissio on havainnut, että yhteisössä yleisesti ottaen noudatetaan 25 prosentin vaatimusta. Komissio on todennut kuitenkin myös, että eräissä jäsenvaltioissa oltiin vuonna 1999 merkittävän kaukana tämän 25 prosentin vaatimuksen täyttämisestä. Sen vuoksi, jos tilanne jatkuu ennallaan vuonna 2000, komissio aikoo käynnistää rikkomisesta johtuvat menettelyt niitä jäsenvaltioita vastaan, joiden toimivaltaiset viranomaiset eivät suorita vuosittain sellaista määrää tarkastuksia, joka vastaa ainakin 25 prosenttia niiden yksittäisten alusten määrästä, jotka ovat käyneet sen satamissa yhden edustavan kalenterivuoden aikana, direktiivin 95/21/EY 5 artiklan mukaisesti. Komissio toteaa säiliöalus Erikan onnettomuuden tuoneen esille sen, että alusten valvontaa yhteisön satamissa on tehostettava. Tämän vuoksi se on valmistellut öljysäiliöalusten turvallisuudesta tiedonantoluonnoksen, jossa ehdotetaan muun muassa satamavaltion suorittamasta valvonnasta annetun direktiivin 95/21/EY muuttamista. Suunnitelluissa toimenpiteissä otetaan huomioon lippuvaltioiden suorituskyky sekä se, että alusten rakenteellisiin näkökohtiin on kiinnitettävä enemmän huomiota. (1) EYVL L 157, 7.7.1995.